送呂行甫司門倅河陽
作者：蘇軾
朝代：宋

paragraphs: 結交不在久，傾蓋如平生。
識子今幾日，送別亦有情。
子生公相家，高義久崢嶸。
天才既超詣，世故亦屢更。
譬如追風驥，豈免羈與纓。
念我山中人，久與麋鹿并。
誤出挂世網，舉動俗所驚。
歸田雖未果，已覺去就輕。
河陽豈云遠，出處恐異程。
便當從此別，有酒無徒傾。